
				1. KAPITTEL

				Tikken satte seg opp på den hullete madrassen sin. Hun tittet bort på moren, Hulda, som lå sammenkrøpet på kjøkken-benken med et ullteppe over seg. Det mørke, pistrete håret stakk opp som en mosedott, og frostrøyken sto ut av munnen hennes. Det hendte Tikken kalte henne for Huldra inni seg, de gangene hun kjeftet på henne for ingenting. Moren sov fremdeles. Det gjorde også storesøstrene, Bodil og Bolette. De to lå tett sammen og stjal varme fra hverandre der borte i den altfor smale senga.

				Tikken lignet ikke på resten av familien. Både moren og søstrene hadde mørkt hår, mens Tikkens hår var langt og rødlig. Men den største forskjellen var at hun ikke kunne gå. Hun hadde nemlig hatt sykdommen polio, som gjorde at følelsene i beina forsvant. Visstnok hadde hun kunnet gå da hun var bare noen få år gammel, men det var så lenge siden at hun ikke husket det. Heldigvis hadde hun Nansen. Den store, gamle hunden med den myke, mørkebrune pelsen hadde alltid vært i livet hennes og hjalp henne når hun trengte det. Han dro henne, som en hest dro en vogn, rundt i byen i den hjemmesnekrede tretralla.

				Hun akte seg på rumpa bort til Nansen, som lå og slumret ved siden av ovnen. 

				«Kom», hvisket hun. «Vi skynder oss ut før de andre våkner.»

				Nansen løftet søvnig på hodet, reiste seg og forsøkte å riste av seg søvnen. 

				Tikken trakk jakka og skjerfet forsiktig ned fra en stol, og gjorde det hun kunne for å ikke vekke de andre. Ålte seg videre mot døra, men klarte å komme borti en tom hermetikkboks på veien. 

				«Fy, Tikken … Fy …», lød det fra kjøkkenbenken. 

				Tikken ventet til hun var sikker på at moren sov tungt igjen, før hun dro seg opp til dørklinken, og døra gled opp med et lite knirk. Så snek hun seg lydløst ut av leiligheten, med Nansen tassende like bak.

				Det var en grytidlig og kald vintermorgen, helt i starten av desember. Det var ikke mange uker igjen til jul, men julaften hjemme hos Tikken var ikke noe å glede seg til. Moren hennes syntes det var bortkastet tid å pynte til jul, og de hadde uansett ikke penger til å lage julemiddag. 

				Mens arbeiderne hastet av gårde for å starte jobben på fabrikkene, luntet Nansen ut av bakgården i Vika, Oslos fattigste bydel, med Tikken i tralla etter seg. De stoppet litt lenger ned i gata for å selge fyrstikker. Handlegatene borte i sentrum var pyntet med julekranser og fakler, det duftet søt julebakst, og folk gikk smilende rundt med hendene fulle av julepresanger. 

				Sånn var det ikke her i Vika. 

				«Fyrstikker!» ropte Tikken. «Kom og kjøp! Fyrstikker til salgs!»

				Tikken solgte fyrstikker på gata for å overleve, og noen små stearinlys moren hennes laget. Hvis hun ikke greide å selge minst åtte fyrstikkesker, fikk hun kjeft når hun kom hjem. Og hvis hun kom hjem uten å ha solgt noe som helst, kunne hun bare glemme middag. 

				En gutt kom ut fra portrommet til bakgården. Han lente seg mot en krykke. 

				«Hei, Tikken!» ropte han. «Hei, Nansen!»

				Tikken lyste opp da hun fikk øye på ham. 

				Luka var naboen hennes, og den snilleste hun visste om. Han hadde kort, lyst hår og kvikke, vennlige øyne. Selv om han var eldre enn henne – hun var åtte og han var elleve – hadde han alltid vært god mot henne. Dessuten var det faren hans som hadde snekret tralla hennes. 

				Luka bøyde seg ned og klappet Nansen på hodet. Han hadde også hatt den samme sykdommen som Tikken. Men han hadde ikke blitt like syk som henne. Så lenge han hadde en krykke og en slags støtte rundt det ene beinet, klarte han å gå selv. 

				Ofte drømte Tikken at Luka var broren hennes, og at de to rømte av gårde, langt vekk fra Vika. De hadde snakket sammen om det også. De kunne sitte i timevis og prøve å finne ut hvordan de skulle bli rike. Kanskje de kunne finne en nedgravd skatt? En kiste med masse penger og gull? Da ville de i hvert fall aldri trenge å være sultne mer. 

				Tikken og Luka snudde seg på likt da de hørte latter og høye stemmer litt oppi gata. Det var Vikapakket som kom gående. De var en gjeng med nesten tjue barn, både gutter og jenter. De gikk alltid rundt sammen, og alle hadde på seg mørke tørklær rundt halsen. Gjengen så skummel ut, syntes Tikken, særlig når de var så mange som kom gående samtidig. Den skumleste av dem het Mondo. Han var bare tretten år, men var stor som en voksen. Det var likevel Jack som var lederen. Han var mindre enn Mondo, men så alltid litt sint ut, selv når han smilte. Tikken tenkte at det var derfor ingen turte å krangle med ham. Han pleide å la Tikken 

				være i fred, kanskje fordi hun ikke kunne gå og ikke var noen trussel mot ham. 

				«Det er krykkefar, jo!» utbrøt Jack da han fikk øye på Luka. «Blir du med i dag også?»

				Vikapakket drev med lommetyverier borte i handlegata i sentrum, og av og til tvang de Luka til å være med, selv om han ikke hadde lyst.

				«Skal du ikke svare?» sa Jack og sparket i krykken til Luka. 

				«Det passer litt dårlig i dag.» svarte Luka. «Jeg skal nemlig …»

				«Klart du er med!» avbrøt Jack og snudde seg mot resten av gjengen. «Krykkefar er med!»

				De andre jublet, og store, skumle Mondo skjøv Luka foran seg. 

				Tikken ble sittende og se etter dem, der de forsvant hoiende nedover gata. 

				Stakkars Luka, tenkte hun. Jack hadde funnet ut at mange syntes synd på Luka fordi han gikk med krykke, og det kunne han utnytte til å stjele fra dem.

				Stakkars, snille Luka. Det var farlig å være i nærheten av den gjengen. Politiet var alltid ute etter dem. Tikken hadde hørt om flere barn fra Vika som hadde blitt arrestert. Politiet hadde til og med laget et fengsel for barn, på en øy ute i havet, som het Bastøy. Når man ble sendt dit, var det ikke alltid man kom tilbake igjen.

				2. KAPITTEL

				Kjøp fyrstikker, da!» ropte Tikken. «Kjøp fyrstikker til jul!» I flere timer satt hun på fortauet og forsøkte å selge varene sine. De fleste bare hastet forbi, men hun hadde i det minste solgt én eske.

				Så fikk hun øye på noe på bakken. Det var en liten tøypung. Den lå halvveis skjult bak en snøhaug. Hun hadde hørt at Vikapakket en gang hadde stjålet en lommebok med nesten seksti kroner i. Tenk om det var like mange penger i denne? Tenk om hun ble rik? Tenk om dette var skatten hun og Luka hadde drømt om? Hun fikk Nansen til å trekke seg nærmere. Lente seg fram og fisket pungen opp av snøen. Klemte forsiktig på den med frosne fingre. Kjente at det var noe flatt og rundt inni. 

				Var det en mynt? 

				To mynter? 

				En hel tikroning? 

				Kanskje enda mer? 

				Hun løsnet snoren som holdt pungen sammen, og helte innholdet forsiktig over i hånda. Skuffelsen veltet over henne da to bukseknapper og tre små glansbilder av engler falt ut. Sånt ble man ikke akkurat rik av. Hun tok likevel vare på fangsten, 

